ئارام فەتاح خەراجیانی

ئارام فەتاح کاکەوڵڵا خەراجیانی (١٩٨١ – ٦ی شوباتی ٢٠٢٥)، ناسراو بە ئارام فەتاح یان ئارام خەراجیانی، پاڵەوانێکی لەشجوانیی کورد بوو. ئەو خاوەنی چەندین نازناو بوو لەسەر ئاستی کوردستان و عێراق.

 ژیان و پیشە 
ئارام فەتاح لە ساڵی ١٩٨١ لەدایکبووە. دانیشتووی ناحیەی عەربەت بوو. لە گوندی خەراجیان کاری ئاژەڵداریی دەکرد و لە ھەمان کاتدا موختاری گوندەکەش بوو.

 دەستکەوتەکان 
ئارام خەراجیانی پاڵەوانێکی لەشجوانیی ئاستبەرز بوو، کە خاوەنی چەندین دەستکەوت و نازناو بوو لەسەر ئاستی ناوخۆ و نێودەوڵەتی. ھەندێک لە دەستکەوتە دیارەکانی بریتین لە:
 پلەی یەکەمی پاڵەوانیەتیی عێراق بۆ کێشی ٧٠ کیلۆگرام لە ساڵی ٢٠٢٢.
 پلەی دووەمی پاڵەوانیەتیی عێراق لە ساڵی ٢٠١٥.

 مردن 
بەرەبەیانی ڕۆژی پێنجشەممە، ٦ی شوباتی ٢٠٢٥، لە دەوروبەری کاتژمێر ٥:٣٠ بەیانی، ئۆتۆمبێلەکەی ئارام فەتاح لەسەر ڕێگای نێوان عەربەت‒سلێمانی لەکار دەکەوێت. لەو کاتەدا، ڕۆژنامەنووس وریا حەمەکەریم کە لە ھەڵەبجەوە بەرەو سلێمانی بەڕێدەکەوت، بۆ مەبەستی ھاوکاریکردنی ئارام، ئۆتۆمبێلەکەی ڕادەگرێت. لە کاتی سەرقاڵبوونیان بە چاککردنەوەی ئۆتۆمبێلەکەوە، بارھەڵگرێک کە کۆنتڕۆڵی لەدەست دابوو، خۆی پێیاندا دەکێشێت و دەبێتە ھۆی گیانلەدەستدانی ھەردووکیان لە شوێنی ڕووداوەکە. شۆفێری بارھەڵگرەکە کە بە ڕەچەڵەک ئێرانی بوو و باری تەماتەی پێبوو، لە ڕووداوەکەدا بریندار بوو.

بەپێی وتەی باوکی، ئارام ویستبووی ئەو ئێوارەیە سەردانی ماڵی باوکی بکات لە سلێمانی. تەرمەکەی دوای ڕووداوەکە گواسترایەوە بۆ پزیشکی دادی سلێمانی.

 سەرچاوەکان 

پۆل:خەڵکی سلێمانی
پۆل:کوردەکانی باشووری کوردستان
پۆل:لەدایکبووانی ١٩٨١
پۆل:مردووانی ٢٠٢٥
پۆل:مردووان